Ved du noget? Tip os på 1224@eb.dk eller sms/mms på 1224 (alm. takst)

I marts 2015 blev hun ikke bare fyret, men bortvist fra sin arbejdsplads - Shell-tankstationen i Smedegade i Slagelse - fordi hun ifølge sin arbejdsgiver 'ikke havde overholdt de interne sikkerhedsregler', da hun forhindrede flere spritbilister i at køre videre efter tankning.

Gitte Niegsch, som tankpasseren hedder, havde glemt at iføre sig en gul sikkerhedsvest, inden hun gik ud på tankpladsen.

Nu har fagforbundet Krifa imidlertid indgået et forlig med Shell Danmark. Og det betyder, at Gitte Niegsch får 160.000 kroner. Og på den måde undgår både hun selv og Shell at skulle igennem en udmarvende retssag.

Det fortæller Krifas advokat, Bjørn Holtze, til Sjællandske.

- Det har været en lidt speciel sag. På den ene side, har hun gjort noget, som hun ikke må ifølge arbejdsgiverens regler - på den anden side har hun handlet i samfundets interesse ved at stoppe spritbillisterne, forklarer Bjørn Holtze til Sjællandske.

Sympati strømmede ind

Ekstra Bladet har tidligere omtalt sagen, efter at der oven på Gitte Niegsch fyring gik en sand lavine i gang på de sociale medier. Både på Shells egen Facebook-side, men også på en Facebook-gruppe, der blev oprettet, hvor sympatien til Gitte Niegsch strømmede ind.

- Det er så langt under lavmålet, at jeg naturligvis boykotter Shell Smedegade. Jeg vil samtidig opfordre folk jeg møder på min vej i Slagelse området til at gøre det samme, skrev Jan ML på Shells Facebook-side.

- Jeg har hermed droppet mit Shellcard, det betyder så tabt omsætning på 30.000kr årligt, skriver Dion P og fortsætter:

- Jeg støtter ikke virksomheder som håndhæver deres egne regler mere end landets love (her snakker jeg naturligvis den borgerpligt man har til at anmelde/agere på ulovlige aktiviteter) især når det som dette kan dreje sig om menneskeliv.

På Facebook-gruppen Boykot Shell i Havnegade voksede antallet af støtter støt.

- Du er sku for sej Gitte. Håber at arbejdsgiverne derude vil kime dig ned med tilbud om nyt job. Hvem ville dog ikke gerne ansætte en ansvarsfuld medarbejder som dig, skriver Christina D på boycot-siden.

'Vi gav dem et ultimatum'

Gitte Niegsch selv siger til Sjællandske, at hun er glad for forliget.

- Det har været en meget lang sag, og det har været hårdt. Det har været frem og tilbage mellem advokaterne nu i halvandet år. Til sidst gav vi dem et ultimatum, og det gik de med til. Men der er ingen vindere i den her sag, forklarer Gitte Niegsch til avisen.

TV: Shell fyrede heltinden fra benzintanken - nu truer kunder

Gitte Niegsch havde i to omgange standset spritbillister uden først at iføre sig en gul refleksvest. Derudover havde hun haft fysisk kontakt med den ene spritbillist, da hun foretog en civil anholdelse.